2020. gada Noteikumi Nr.

Rīgā (prot. Nr.   .§)

**Augu karantīnas noteikumi**

Izdoti saskaņā ar

Augu aizsardzības likuma

5. panta pirmās daļas1. punktu

un 18. panta pirmo daļu

1. **Vispārīgie jautājumi**
2. Noteikumi nosaka augu karantīnas un fitosanitāro kontroļu uzraudzības kārtību, fitosanitārajai kontrolei pakļauto augu audzētāju, augu, augu produktu un citu objektu uzglabātāju, pārstrādātāju, tirgotāju, importētāju un eksportētāju fitosanitārās kontroles pasākumu noteikšanas un īstenošanas kārtību, ievešanas, glabāšanas, izplatīšanas un reģistrācijas, fitosanitāro dokumentu izsniegšanas un aprites kārtību, aizsargājamo zonu atzīšanas un uzturēšanas kārtību, kā arī augu, augu produktu un ar tiem saskarē nonākušo priekšmetu aprites kārtību šajās zonās, kārtību, kādā sniedzama informācija Eiropas Komisijai, un robežkontroles punktu minimālo aprīkojumu fitosanitārajai kontrolei.
3. Noteikumos lietoti šādi termini:
   1. fitosanitārās prasības — prasības augu, augu produktu un citu objektu ievešanai un izplatīšanai Eiropas Savienībā, tostarp Latvijā, vai atzītās aizsargājamās zonās, kā arī citu valstu normatīvajos aktos noteiktās prasības par augu, to produktu un ar tiem saskarē nonākušu priekšmetu ievešanu attiecīgajā valstī;
   2. augu, augu produktu vai citu objektu izplatīšana— tirdzniecība, dāvinājums, ziedojums vai bezatlīdzības nodošana;
   3. fitosanitārais dokuments — eksporta fitosanitārais sertifikāts, reeksporta fitosanitārais sertifikāts, augu pase, pirmseksporta sertifikāts;
   4. fitosanitārais risks — augu karantīnas organismu izplatīšanās iespēja ar augiem, augu produktiem un citiem objektiem;
   5. augu pases izsniegšana — procedūra, kas ietver augu, augu produktu un citu objektu pārbaudi, atbilstošu paraugu noņemšanu testēšanai, augu pasu drukāšanu un pievienošanu;
   6. augu pases drukāšana — augu pases izdrukāšana~~,~~ ievērojot normatīvajos aktos noteiktās prasības par augu pasu formu un saturu;
   7. atļauja lietot augu pasi — labvēlīgs lēmums, kas pieņemts, pamatojoties uz Valsts augu aizsardzības dienesta (turpmāk — dienests) pārbaudes aktu, un dod tiesības izdrukāto augu pasi pievienot augiem vai tirdzniecības iepakojuma vienībām.
4. Dienests organizē un īsteno fitosanitāro kontroli un uzraudzību un:
   1. saskaņā ar Eiropas Parlamenta un Padomes 2016. gada 26. oktobra Regulu (ES) 2016/2031 par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK, (turpmāk — Augu veselības regula) ir kompetentā iestāde, kura noteikta saskaņā ar Augu veselības regulas 2. panta 6. punktu un pilda šajā regulā noteiktās dalībvalsts iestādes funkcijas;
   2. saskaņā ar Eiropas Parlamenta un Padomes 2017. gada 15. marta Regulu (ES) 2017/625 par oficiālajām kontrolēm un citām oficiālām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/ EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula), (turpmāk — Oficiālo kontroļu regula) ir kompetentā iestāde, kas pilda šīs regulas 1. panta “g” apakšpunktā noteiktos uzdevumus un šīs regulas 59. panta 1., 2. un 5. punktā, 61. pantā, 62. panta 1. un 2. punktā, 63. un 103. pantā, 109. panta 1. punktā, 113. un 124. pantā, 130. panta 5. punktā, kā arī 131., 139., 140. un 141. pantā noteiktās funkcijas.

**II. Reģistrācijai pakļautās personas un to reģistrācijas kārtība**

1. Profesionālo operatoru oficiālajā reģistrā (turpmāk — reģistrs) reģistrējas profesionālie operatori, kas minēti Augu veselības regulas 65. panta 1. punktā, kartupeļu audzētāji, kuri kartupeļus audzē platībās, kas lielākas par vienu hektāru, vai ja tie paredzēti tirdzniecībai, ja platība mazāka par vienu hektāru — plāno tos tirgot, un to komercdārzu īpašnieki, kas minēti normatīvajos aktos par bakteriālās iedegas apkarošanu un izplatības ierobežošanu, vai personas, kuru valdījumā atrodas šādi komercdārzi (turpmāk — profesionālais operators).
2. Lai reģistrētos reģistrā, profesionālais operators iesniegumu dienestā iesniedz personīgi, iesūta to pa pastu vai elektroniskā dokumenta veidā vai ievieto vienotajā zemkopības nozares informācijas sistēmā.
3. Iesniegumā norāda Augu veselības regulas 66. panta 2. punktā noteikto informāciju un pievieno deklarāciju par fitosanitāro kontroli ar Augu veselības regulas 66. panta 2. punkta “e” apakšpunktā prasītajām ziņām. Profesionālais operators iesniegumā norāda valsts nodevas samaksas datumu vai nodevu samaksā reizē ar iesnieguma iesniegšanu vienotajā zemkopības nozares informācijas sistēmā. Profesionālo operatoru reģistrē pēc nodevas samaksas.
4. Dienests lēmumu par profesionālā operatora reģistrāciju pieņem nekavējoties, bet ne vēlāk kā 10 darbdienu laikā pēc šo noteikumu 5. punktā minētā iesnieguma un visu 6. punktā minēto dokumentu saņemšanas un valsts nodevas samaksas.
5. Lai pieņemtu lēmumu par profesionālā operatora reģistrāciju reģistrā, dienests pārbauda iesniegto informāciju. Profesionālie operatori, kas vēlas marķēt koksnes iepakojamo materiālu saskaņā ar Starptautisko fitosanitāro pasākumu standartu Nr. 15 “Starptautiskajā tirdzniecībā izmantotā koksnes iepakojamā materiāla reglamentācija”, visās darbībās ievēro prasības, kas par koksnes iepakojamo materiālu noteiktas normatīvajos aktos par fitosanitāriem pasākumiem un to piemērošanas kārtību.
6. Ja dienests konstatē, ka iesniegumā nav norādīta visa šo noteikumu [6. punktā](https://likumi.lv/ta/id/87577#p5) prasītā informācija vai nav iesniegti visi šo noteikumu 6. punktā minētie dokumenti, vai ir citas neatbilstības, dienests par to paziņo profesionālajam operatoram un nosaka termiņu neatbilstību novēršanai. Ja profesionālais operators dienesta norādītajā termiņā to nav izdarījis, dienests pieņem lēmumu nereģistrēt konkrēto profesionālo operatoru.
7. Ja dienests ir pieņēmis lēmumu reģistrēt profesionālo operatoru, tam piešķir oficiālo reģistrācijas numuru, kas sastāv no burtiem LV, personas pasta indeksa pirmajiem diviem cipariem un kārtas numura.
8. Reģistrētais profesionālais operators (turpmāk — reģistrētais operators), kas nodarbojas ar stādīšanai paredzēto augu vai kartupeļu audzēšanu, katru gadu līdz 30. aprīlim iesniedz dienestā deklarāciju par fitosanitāro kontroli.
9. Reģistrētais operators, kas nodarbojas ar koksnes iepakojamā materiāla marķēšanu un kam ir mainījusies faktiskās darbības adrese un darbības veids, mēneša laikā pēc šo izmaiņu rašanās iesniedz dienestā iesniegumu par nepieciešamību izdarīt grozījumus, norādot datumu, kad samaksāta valsts nodeva par iesnieguma izvērtēšanu saistībā ar nepieciešamajiem grozījumiem.
10. Dienests nekavējoties, bet ne vēlāk kā 10 darbdienu laikā pēc šo noteikumu 12. punktā minētā iesnieguma saņemšanas pieņem lēmumu par grozījumu izdarīšanu reģistrā.
11. Ja nav samaksāta šo noteikumu 12. punktā minētā nodeva, dienests neizdara grozījumus reģistrā.
12. Reģistrācijai pakļautiem profesionālajiem operatoriem, kamēr tie nav reģistrējušies:
    1. ir aizliegts izvest, ievest un izplatīt augus, augu produktus un citus objektus, ja to izvešanai, ievešanai un izplatīšanai ir nepieciešami fitosanitārie dokumenti;
    2. netiek izsniegti fitosanitārie dokumenti;
    3. aizliegts marķēt koksnes iepakojamo materiālu;
    4. aizliegts izplatīt kartupeļus.
13. Reģistrētais operators, pārtraucot darbības, kas prasa reģistrēšanos reģistrā, iesniedz dienestā iesniegumu par izslēgšanu no reģistra.
14. Dienests pieņem lēmumu par reģistrētā operatora izslēgšanu no reģistra:
    1. pēc reģistrētā operatora rakstveida iesnieguma saņemšanas par to darbību pārtraukšanu, kas prasa reģistrēšanos reģistrā;
    2. ja konstatē, ka reģistrētais operators ir pārtraucis darbību, kas prasa reģistrēšanos reģistrā;
    3. ja juridiskā persona ir izslēgta no komercreģistra vai fiziskā persona ir mirusi;
    4. ja konstatē, ka reģistrētais operators neievēro Augu veselības regulā un citos normatīvajos aktos par augu karantīnu noteiktās prasības.

1. **Augu, augu produktu un citu objektu ievešana**
2. Reģistrētais operators vismaz 24 stundas pirms fitosanitārajai kontrolei pakļauto augu, augu produktu un citu objektu ievešanas caur robežkontroles punktam paziņo par to Informācijas pārvaldības sistēmā oficiālo kontroļu vajadzībām (IMSOC) un ir atbildīgs par IMSOC norādīto ziņu patiesumu un pievienoto dokumentu autentiskumu.
3. Augu, augu produktu un citu objektu fitosanitāro kontroli robežkontroles punktos un punktos, kas nav robežkontroles punkti, (turpmāk — kontrolpunkts) veic Pārtikas un veterinārais dienests atbilstoši Oficiālo kontroļu regulai.
4. Robežkontroles punktus un kontrolpunktus atzīst šo noteikumu 48. punktā noteiktajā kārtībā.
5. Personu bagāžā un privātos sūtījumos atļauts ievest augus, augu produktus un citus objektus, kuru kopējā masa nepārsniedz divus kilogramus un kuri nav minēti:
   1. Komisijas 2019. gada 28. novembra Īstenošanas regulas (ES) 2019/2072, ar ko paredz vienotus nosacījumus Eiropas Parlamenta un Padomes Regulas (ES) 2016/2031 par aizsardzības pasākumiem pret augiem kaitīgajiem organismiem īstenošanai, atceļ Komisijas Regulu (EK) Nr. 690/2008 un groza Komisijas Īstenošanas regulu (ES) 2018/2019, (turpmāk — Īstenošanas regula 2019/2072) VI pielikumā "Tādu augu, augu produktu un citu objektu saraksts, kurus no konkrētām trešām valstīm aizliegts ievest Eiropas Savienībā";Komisijas 2018. gada 18. decembra Īstenošanas regulas (ES) 2018/2019, ar ko izveido provizorisku sarakstu ar augsta riska augiem, augu produktiem vai citiem objektiem Regulas (ES) 2016/2031 42. panta nozīmē un sarakstu ar augiem, kuru ievešanai Savienībā fitosanitārie sertifikāti nav nepieciešami, minētās regulas 73. panta nozīmē, (turpmāk — Īstenošanas regula2018/2019) I pielikumā "Saraksts ar augsta riska augiem, augu produktiem un citiem objektiem Regulas (ES) 2016/2031 42. panta 1. punkta nozīmē".
6. Personu bagāžu un privātus sūtījumus, kas satur augus, augu produktus un citus objektus, kontrolē:
   1. robežšķērsošanas vietās, kurās veic muitas kontroli, — Valsts ieņēmumu dienests;
   2. robežšķērsošanas vietās, kurās muitas kontrole nav paredzēta, — Valsts robežsardze.
7. Fitosanitārais sertifikāts ir nepieciešams visiem augiem, augu produktiem un citiem objektiem, kas minēti Īstenošanas regulas 2019/2072 XI pielikuma A un B daļā un atbilstošā gadījumā XII pielikumā, arī tiem, ko ieved personu bagāžā vai privātos sūtījumos, izņemot Īstenošanas regulas 2019/2072 XI pielikuma C daļā minētajiem augiem.
8. Labojumi, kas izdarīti fitosanitārajā sertifikātā eksportam vai reeksportam, ir apstiprināti ar parakstu un zīmogu.
9. Fitosanitārais sertifikāts ir nepieciešams katram ievestu augu, produktu vai citu objektu sūtījumam (dzelzceļa kravu pārvadājumos — katram vagonam). Ja sūtījumam ir vairāki nosūtītāji vai saņēmēji, fitosanitārais sertifikāts ir nepieciešams katrai sūtījuma daļai, kurai ir atšķirīgs nosūtītājs vai saņēmējs.
10. Augu, augu produktu un citu objektu sūtījumus, kuru kopējā masa pārsniedz divus kilogramus, ieved tikai cauri robežkontroles punktam vai kontrolpunktam.
11. Aizliegts ievest augus, augu produktus vai citus objektus, kam nav pievienots fitosanitārais sertifikāts, ja tas ir nepieciešams.

Ja fitosanitārajai kontrolei pakļautie augi, augu produkti un citi objekti atbilst fitosanitārajām prasībām, kas noteiktas Augu veselības regulā un citos normatīvajos aktos par augu karantīnu, pēc augu veselības pārbaudes fitosanitāro sertifikātu apzīmogo ar Pārtikas un veterinārā dienesta spiedogu, norādot ievešanas datumu.

1. Ja fitosanitārais sertifikāts ir papīra formā, pēc fitosanitārās kontroles tā oriģināls paliek Pārtikas un veterinārajā dienestā, kas šī dokumenta kopiju izsniedz ievedējam. Ja krava paredzēta reeksportam, šāda fitosanitārā sertifikāta oriģināls paliek pie augu, augu produktu vai citu objektu ievedēja. Fitosanitārais sertifikāts elektroniskā veidā ir pieejams IMSOC sistēmā.
2. Personu bagāžā vai privātos sūtījumos ievestu augu, augu produktu un citu objektu fitosanitārais sertifikāts, kas ir papīra formā, paliek pie šo noteikumu 22. punktā minētās iestādes, kas to apzīmogo un nodod Pārtikas un veterinārajam dienestam.
3. Ja fitosanitārajai kontrolei pakļauto augu, augu produktu vai citu objektu fitosanitāro kontroli veic kontrolpunktā, tad kravas pārvietošanā un dokumentu noformēšanā ievēro prasības, kas noteiktas Komisijas 2019. gada 10. oktobra Deleģētajā regulā (ES) 2019/2123, ar ko attiecībā uz noteikumiem par to, kādos gadījumos un ar kādiem nosacījumiem identitātes un fiziskās kontrolpārbaudes noteiktām precēm var veikt kontrolpunktos un dokumentu kontrolpārbaudes — attālināti no robežkontroles punktiem, papildina Eiropas Parlamenta un Padomes Regulu (ES) 2017/625.
4. Ja fiziskas pārbaudes laikā no sūtījuma noņem paraugu ar karantīnas organismu pazīmēm, attiecīgie augi, augu produkti vai citi objekti paliek muitas uzraudzībā līdz brīdim, kad ir pieejami laboratorisko izmeklējumu rezultāti.
5. Ja fitosanitārajai kontrolei pakļautie augi, augu produkti vai citi objekti neatbilst fitosanitārajām prasībām vai tiem nav fitosanitārā sertifikāta, Pārtikas un veterinārais dienests pieņem vienu vai vairākus lēmumus, kas minēti Oficiālo kontroļu regulas 66. panta 3. punktā, vai lēmumu neatļaut attiecīgos augus, augu produktus vai citus objektus nosūtīt tranzītā caur Eiropas Savienību.
6. Ja konstatēts, ka daļa fitosanitārajai kontrolei pakļauto augu, augu produktu vai citu objektu sūtījuma neatbilst fitosanitārajām prasībām, tad dienests pasākumus var piemērot šai sūtījuma daļai, bet atlikušo daļu atļaut ievest, ja tas nerada fitosanitāro risku.
7. Koksnes iepakojamā materiāla kontroli veic Pārtikas un veterinārais dienests robežkontroles punktā vai kontrolpunktā. Ja šī kontrole robežkontroles punktā vai kontrolpunktā nav iespējama, to veic dienests atzītā kontroles punktā, kas ir Oficiālo kontroļu regulas 44. panta 3.punkta “c” vai “d”, vai “e” apakšpunktā minētā vieta (turpmāk — atzītā kontroles vieta).
8. Atzītā kontroles vieta atbilst šādiem kritērijiem:
   1. kravu ir iespējams izkraut un koksnes iepakojamo materiālu apskatīt no visām pusēm;
   2. prasībām neatbilstošo koksnes iepakojamo materiālu ir iespējams iznīcināt vai līdz transportēšanai uz iznīcināšanas vietu novietot uzglabāšanai atsevišķi no cita koksnes iepakojamā materiāla.
9. Lai koksnes iepakojamā materiāla atzīto kontroles vietu atzītu par atbilstošu šo noteikumu 36. punkta prasībām, koksnes iepakojamā materiāla importētājs dienestā iesniedz:
   1. iesniegumu, kurā norāda vietas adresi un to kravu veidus, kas tiks ievestas koksnes iepakojamā materiāla pārbaudei;
   2. kontroles vietas plānu.
10. Dienests 30 dienu laikā pieņem lēmumu par koksnes iepakojamā materiāla kontroles vietas atzīšanu vai atteikumu to atzīt, ja norādītā atzītā kontroles vieta neatbilst šo noteikumu 36. punktā minētajiem kritērijiem.
11. Prasībām neatbilstošo koksnes iepakojamo materiālu iznīcina nekavējoties, bet ne vēlāk kā 10 dienu laikā.
12. Prasībām neatbilstošu koksnes iepakojamo materiālu Latvijas teritorijā atļauts iznīcināt tikai dienesta atzītā iznīcināšanas vietā (turpmāk — iznīcināšanas vieta). Visus ar koksnes iepakojamā materiāla iznīcināšanu saistītos izdevumus sedz ievedējs.
13. Ja dienests konstatē, ka prasībām neatbilstošais koksnes iepakojamais materiāls nav iznīcināts atzītā iznīcināšanas vietā, tas piemēro sodu saskaņā ar Augu aizsardzības likumā noteikto.
14. Lai dienests atzītu iznīcināšanas vietu, persona, kuras īpašumā vai valdījumā tā atrodas, iesniedz dienestā iesniegumu, kurā norāda:
    1. iznīcināšanas vietas adresi un teritorijas aprakstu, pievienojot arī teritorijas plānu;
    2. plānoto koksnes iepakojamā materiāla iznīcināšanas veidu;
    3. prasībām neatbilstošā koksnes iepakojamā materiāla uzglabāšanas vietu;
    4. saņemtā un iznīcinātā koksnes iepakojamā materiāla uzskaites veidu.
15. Dienests 10 darbdienu laikā pēc iesnieguma saņemšanas izvērtē šo noteikumu 42. punktā minētajā iesniegumā norādīto informāciju, iespēju iznīcināšanas vietā nodrošināt prasībām neatbilstošā koksnes iepakojamā materiāla iznīcināšanu, kā arī to, vai nepastāv Savienības karantīnas organismu izplatīšanās fitosanitārais risks tās glabāšanas laikā, un pieņem lēmumu par iznīcināšanas vietas atzīšanu vai neatzīšanu.
16. Dienests vismaz reizi kalendāra gada laikā pārbauda, vai iznīcināšanas vietā tiek nodrošinātas šo noteikumu 43. punktā noteiktās prasības un kā notiek saņemtā un iznīcinātā koksnes iepakojamā materiāla uzskaite.
17. Ja nav nodrošināta šo noteikumu 43. punktā noteikto prasību izpilde, dienests anulē lēmumu par iznīcināšanas vietas atzīšanu.
18. Persona sedz visus dienesta izdevumus, kas saistīti ar iznīcināšanas vietas pārbaudi un atzīšanu, saskaņā ar normatīvajiem aktiem par dienesta sniegto maksas pakalpojumu cenrādi.
19. Informācija par atzītām iznīcināšanas vietām pieejama dienesta tīmekļvietnē.
20. Lai veiktu fitosanitāro kontroli robežkontroles punktā vai kontrolpunktā, dienests pārbauda, vai attiecīgais robežkontroles punkts vai kontrolpunkts atbilst prasībām, kas noteiktas Oficiālo kontroļu regulas 64. pantā un Komisijas 2019. gada 12. jūnija Īstenošanas regulā (ES) 2019/1014, ar ko nosaka sīki izstrādātus noteikumus par minimālajām prasībām robežkontroles punktiem, ieskaitot pārbaudes centrus, un par to, kāds formāts, kategorijas un saīsinājumi jāizmanto robežkontroles punktu un kontroles punktu sarakstos (turpmāk — Īstenošanas regula 2019/1014).
21. Lai saņemtu atļauju fitosanitārajai kontrolei (izņemot koksnes iepakojamā materiāla kontrolei) kontrolpunktā, reģistrētais operators iesniedz dienestā iesniegumu, tam pievienojot dokumentus ar informāciju par:
    1. fitosanitārajai kontrolei pakļautajiem augiem, augu produktiem un citiem objektiem, kurus paredzēts ievest, vai kontrolpunktu, kurā tiks uzglabāti ievestie augi, augu produkti un citi objekti;
    2. veidu, kādā fitosanitārajai kontrolei pakļautie augi, augu produkti un citi objekti tiks nošķirti no Eiropas Savienības izcelsmes augiem, augu produktiem un citiem objektiem.
22. Kontrolpunktu atzīst, ja tas atbilst Īstenošanas regulā 2019/1014 noteiktajām minimālajām prasībām kontrolpunktiem un šo noteikumu 31. punktā minētajām prasībām.
23. Dienests 30 dienu laikā izskata iesniegumu un pārbauda kontrolpunkta atbilstību Īstenošanas regulā 2019/1014 noteiktajām minimālajām prasībām kontrolpunktiem.
24. Ja kontrolpunkts atbilst attiecīgajām prasībām, dienests 30 dienu laikā pieņem lēmumu par atļaujas izsniegšanu fitosanitārajai kontrolei kontrolpunktā.
25. Ja kontrolpunkts neatbilst Īstenošanas regulā 2019/1014 noteiktajām minimālajām prasībām kontrolpunktiem, dienests pieņem lēmumu neatļaut fitosanitāro kontroli kontrolpunktā.
26. Ja reģistrētais operators neievēro Īstenošanas regulā 2019/1014 noteiktās prasības vai kontrolpunkts vairs neatbilst Īstenošanas regulā 2019/1014 noteiktajām minimālajām prasībām kontrolpunktiem, dienests pieņem lēmumu par atļaujas anulēšanu kravas kontrolei kontrolpunktā.
27. Pārtikas un veterinārais dienests veic fitosanitārajai kontrolei pakļauto augu, augu produktu vai citu objektu fitosanitāro kontroli:
    1. katram sūtījumam, kas pilnībā vai daļēji sastāv no fitosanitārajai kontrolei pakļautajiem augiem, augu produktiem vai citiem objektiem, vai, ja deklarētajā sūtījumā ir vairākas preču partijas, — katrai preču partijai, kas pilnībā vai daļēji sastāv no augiem, augu produktiem vai citiem objektiem;
    2. ievedamajam koksnes iepakojamajam materiālam neatkarīgi no tā, vai tas tiek vai netiek izmantots kādas kravas pārvadāšanai.
28. Ozola *Quercus* L. zāģmateriāliem, kuru izcelsme ir Amerikas Savienotajās Valstīs un kuriem atbilstoši Augu veselības regulas un citos normatīvajos aktos par augu karantīnu noteiktajām fitosanitārajām prasībām ir nepieciešams fitosanitārais sertifikāts ievešanai Eiropas Savienībā, to var aizstāt ar kameržāvēšanas sertifikātu, ja zāģmateriālu krava atbilst šādām prasībām:
    1. koksne ir bez mizas;
    2. ir oficiāls apliecinājums, ka:
       1. koksne ir ražota tādā kokzāģētavā vai apstrādāta tādās atbilstošās telpās, ko dalībai lapkoku zāģmateriālu kameržāvēšanas sertifikācijas programmā apstiprinājusi un revidējusi ASV Nacionālā lapkoku zāģmateriālu asociācija (*NHLA*);
       2. koksne ir žāvēta kamerā piemērotā laika un temperatūras režīmā, līdz koksnes mitruma saturs, kas izteikts sausnas procentos, nepārsniedz 20 procentu;
    3. katram koksnes saišķim ir piestiprināta standarta identifikācijas piespraude ar zīmogu "NHLA – KD" un piešķirts unikāls numurs;
    4. sūtījumam ir pievienots aizpildīts kameržāvēšanas sertifikāts ([1.](https://likumi.lv/ta/id/87577#piel9.2) pielikums), kurā norādīts zāģmateriālu daudzums bez mizas kubikpēdās un kubikmetros, saišķu kopējais skaits un katras šiem saišķiem piešķirtās identifikācijas piespraudes numurs, kā arī uzņēmums, kurā notikusi kameržāvēšana, saņēmējs un atbildīgās personas.

**IV. Augu, augu produktu un citu objektu izplatīšana**

1. Augu pasi izsniedz dienests vai reģistrētais operators, kurš saņēmis atļauju izsniegt augu pasi saskaņā ar šo noteikumu 69. punktu (turpmāk — atļauju saņēmušais reģistrētais operators).
2. Reģistrētais operators, kas nodarbojas ar stādīšanai paredzēto augu audzēšanu un pavairošanu, kārto audzētavas grāmatu. Audzētavas grāmatā norāda vismaz šādu informāciju:
   1. stādīšanai paredzēto augu ģinti vai sugu un — atbilstošā gadījumā — arī šķirni un kategoriju;
   2. izejmateriāla izcelsmi, ziņas par mātesaugiem un potcelmiem vai — ja izcelsme ir ārpus audzētavas — augu pases izsniedzēja reģistrācijas numuru un izsekojamības kodu;
   3. ziņas par tuvākās apkārtnes pārbaudi;
   4. iestādīto augu daudzumu un vietu;
   5. audzēšanas platību.
3. Ja augu pasi izsniedz dienests, reģistrētais operators, kas nodarbojas ar stādīšanai paredzēto augu audzēšanu un pavairošanu, līdz katra gada 30. aprīlim iesniedz dienestā iesniegumu un deklarāciju par fitosanitāro kontroli ar ziņām par attiecīgo pārbaužu veikšanu, norādot audzējamās un pārbaudāmās sugas, daudzumu, kam būs nepieciešamas augu pases, un audzēšanas shēmu (plānu).
4. Dienests veic pārbaudi laikā, kas ir piemērotākais kaitīgo organismu attīstībai, izplatībai un identifikācijai.
5. Pēc šo noteikumu 60. punktā minētās pārbaudes dienests sagatavo pārbaudes aktu, kurā norāda pārbaudes rezultātus un pieņemto lēmumu par augu, augu produktu vai citu objektu atbilstību normatīvajos aktos par augu karantīnu noteiktajām prasībām un atļauju lietot augu pases.
6. Ja augu pases drukā dienests, reģistrētais operators iesniedz dienestā iesniegumu, kurā norāda:
   1. reģistrētā operatora nosaukumu vai vārdu un uzvārdu;
   2. reģistrētā operatora reģistrācijas numuru reģistrā;
   3. tā pārbaudes akta numuru un datumu, uz kuru pamatojoties ir atļauts lietot augu pasi;
   4. kontaktpersonas vārdu, uzvārdu un tālruņa numuru;
   5. augu, augu produktu vai citu objektu botānisko nosaukumu;
   6. attiecīgos gadījumos — šķirnes nosaukumu;
   7. augu pasu daudzumu;
   8. augu pases veidu — uzlīme vai apliekamā.
7. Dienests augu pasi izdrukā 10 darbdienu laikā pēc šo noteikumu 62. punktā minētā iesnieguma saņemšanas.
8. Reģistrētais operators drīkst drukāt augu pasi, ja dienests ir pieņēmis šo noteikumu 61. un 66. punktā minētos lēmumus par atļauju lietot augu pasi un par atļauju drukāt augu pasi.
9. Lai saņemtu lēmumu par atļauju drukāt augu pasi, reģistrētais operators iesniedz dienestā iesniegumu un attiecīgā veida augu pases paraugu.
10. Dienests 10 darbdienu laikā pēc šo noteikumu 65. punktā minētā iesnieguma saņemšanas pieņem lēmumu par atļaujas izsniegšanu reģistrētajam operatoram drukāt augu pasi, piešķir augu pasu drukātāja kodu un apstiprina attiecīgā veida augu pases paraugu, ja:
    1. reģistrētais operators spēj nodrošināt Augu veselības regulas 69. pantā noteikto izsekojamības sistēmu;
    2. augu pases paraugs atbilst prasībām, kas noteiktas Augu veselības regulas 83. pantā un Komisijas 2017. gada 13. decembra Īstenošanas regulā (ES) 2017/2313, ar ko nosaka formāta specifikācijas augu pasei, kas nepieciešamas pārvietošanai Savienības teritorijā, un augu pasei, kas nepieciešama ievešanai un pārvietošanai aizsargājamā zonā, (turpmāk — Īstenošanas regula 2017/2313) un ir iesniegta šo noteikumu 11. punktā minētā deklarācija par fitosanitāro kontroli.
11. Lai dienests piešķirtu atļauju izsniegt augu pases, reģistrētais operators iesniedz iesniegumu ar lūgumu piešķirt atļauju izsniegt augu pases konkrētām dzimtām, ģintīm vai sugām un augu, augu produktu un citu objektu preču veidiem, pievienojot:
    1. dokumentus, kas pierāda, ka reģistrētajam operatoram vai tā darbiniekam ir šo noteikumu 69.3. apakšpunktā noteiktās zināšanas;
    2. sagatavotu rīcības plānu gadījumiem, ja tiek konstatēts Savienības karantīnas organisms, kaitīgais organisms, kam piemēro pasākumus, kuri pieņemti saskaņā ar Augu veselības regulas 30. panta 1. punktu, aizsargājamās zonas karantīnas organisms vai Savienībā reglamentēts nekarantīnas organisms vai ja pastāv aizdomas par šādu organismu sastopamību;
    3. konkrētām ģintīm un sugām izstrādātu plānu ražošanas procesa kritisko punktu (piemēram, materiāla sēšanas, piķēšanas, podošanas, potēšanas, stādīšanas un izrakšanas) noteikšanai un uzraudzībai;
    4. iekārtu un kompleksu sarakstu vai arī dokumentus par piekļuvi šādām iekārtām un kompleksiem, lai varētu veikt nepieciešamās augu un augu produktu pārbaudes un īstenot pasākumus šo noteikumu 67.2 apakšpunktā minēto organismu klātbūtnes un izplatīšanās novēršanai;
    5. attiecīgā veida augu pases paraugu, ja vien reģistrētam operatoram saskaņā ar šo noteikumu 66. punktu augu pases paraugs jau nav apstiprināts;
    6. dokumentus, kas pierāda, ka tā rīcībā ir sistēmas un procedūras izsekojamības nodrošināšanai saskaņā ar Augu veselības regulas 69. un 70. pantu;
    7. ražošanas vietas sistēmas aprakstu par veidu, kā tiek nodrošināts, ka netiek ievesti un izplatīti šo noteikumu 67.2. apakšpunktā minētie organismi.
12. Dienests 20 darbdienu laikā pēc šo noteikumu 67. punktā minētā iesnieguma saņemšanas pārbauda reģistrētā operatora atbilstību prasībām.
13. Dienests piešķir atļauju izsniegt augu pasi, ja reģistrētais operators atbilst prasībām, kas noteiktas Augu veselības regulas 89. pantā un Komisijas 2019. gada 13. marta Deleģētajā regulā (ES) 2019/827 par kritērijiem, kas profesionālajiem operatoriem jāizpilda, lai atbilstu Eiropas Parlamenta un Padomes Regulas (ES) 2016/2031 89. panta 1. punkta a) apakšpunktā paredzētajiem nosacījumiem, un par procedūrām, ar kurām nodrošina šo kritēriju izpildi, kā arī:
    1. reģistrētais operators ir reģistrēts reģistrā vismaz trīs gadus un, veicot reģistrētā operatora pārbaudes trīs gadu laikā pirms šo noteikumu 67. punktā minēto dokumentu saņemšanas, dienests nav konstatējis normatīvajos aktos par augu karantīnu un pavairošanas materiālu noteikto prasību pārkāpumus;
    2. reģistrētais operators vai tā darbinieks ir nokārtojis dienesta sagatavotus pārbaudes testus, kas pierāda:
       1. ka tam ir nepieciešamās zināšanas par piemērojamiem noteikumiem, paraugpraksi, pasākumiem un citām darbībām, lai varētu atklāt Savienības karantīnas organismus, kaitīgos organismus, kam piemēro pasākumus, kuri pieņemti saskaņā ar Augu veselības regulas 30. panta 1. punktu, aizsargājamās zonas karantīnas organismus un Savienībā reglamentētos nekarantīnas organismus un noteikt to izplatību;
       2. ka tam ir nepieciešamās zināšanas par pasākumiem un citām darbībām, kuras piemēro, lai novērstu šo noteikumu 69.2.1. apakšpunktā minēto organismu klātbūtni un izplatīšanos.
14. Šo noteikumu 69.2. apakšpunktā minētais tests sastāv no teorētiskās un praktiskās daļas un ir nokārtots ne agrāk kā gadu pirms iesnieguma iesniegšanas.
15. Atļauju saņēmušais operators nodrošina, ka šo noteikumu 69.2. apakšpunktā minēto pārbaudes testu nokārtojusī persona piemērotā laikā veic augu pārbaudi, novērtējot materiāla atbilstību noteiktajām prasībām šo noteikumu 73.3. apakšpunktā minētajos kritiskajos punktos un izdara par to pierakstus audzētavas grāmatā.
16. Atļauju saņēmušais operators var noņemt paraugus un nosūtīt tos testēšanai tikai Savienībā reglamentēto nekarantīnas organismu atklāšanai. Dienests noņem un nosūta testēšanai paraugus Savienības karantīnas organismu un kaitīgo organismu, kam piemēro pasākumus, kuri pieņemti saskaņā ar Augu veselības regulas 30. panta 1. punktu, Savienībā reglamentēto nekarantīnas organismu un aizsargājamās zonas karantīnas organismu atklāšanai.
17. Plānā ražošanas procesa kritisko punktu noteikšanai un uzraudzībai iekļauj vismaz šādu informāciju:
    1. mātesaugu, potcelmu un materiāla audzēšanas vietu un skaitu;
    2. audzēšanas laiku;
    3. pavairošanas darbības;
    4. iepakošanas, uzglabāšanas un transportēšanas darbības.
18. Ja augi un augu produkti atbilst augu karantīnas jomā noteiktajām prasībām, atļauju saņēmušais operators var izsniegt augu pases, ievērojot Īstenošanas regulas 2017/2313 prasības augu pases formai un saturam.
19. Atļauju saņēmušais operators katru gadu atjauno šo noteikumu 73. punktā minēto plānu, iesniedz sarakstu ar kārtējā gadā audzējamām augu ģintīm vai sugām un kārto šo noteikumu 58. punktā minēto audzētavas grāmatu.
20. Dienests piešķir atļauju saņēmušajam operatoram kodu un apstiprina augu pasu paraugu šo noteikumu 66. punktā minētajā kārtībā.
21. Augu pase:
    1. ir izgatavota no piemērota ūdensizturīga materiāla, ja to pievieno ārpus telpām uzglabājamiem augiem;
    2. var būt uzdrukāta uz kastes, poda, maisa vai citas iepakojuma virsmas;
    3. var būt uz atsevišķas A4 formāta lapas, kas pievienota iepakojuma vienībai, — izņēmuma gadījumos, kad augu pasi nav iespējams piestiprināt pie iepakojuma virsmas.
22. Augu kompozīcijai pievieno augu pasi, kurā norādīti iestādīto augu sugu nosaukumi. Ja augu pasi izsniedz sēklu maisījumam, augu pasē norāda tikai fitosanitārajai kontrolei pakļautās augu sugas nosaukumu. Ja šādos gadījumos ir vairākas fitosanitārajai kontrolei pakļautās augu sugas un izcelsmes valsts ir viena, tad augu pasē norāda visas fitosanitārajai kontrolei pakļautās augu sugas un izcelsmes valstis. Ja augu izcelsme ir dažāda, tad izsniedz vairākas augu pases.
23. Reģistrētais operators, kas saņēmis atļauju drukāt augu pases, un atļauju saņēmušais operators, nodrošinot sistēmas un procedūras augu un augu produktu izsekojamībai un pārvietošanai savā īpašumā un ārpus tā:
    1. kārto sagatavoto un pievienoto augu pasu uzskaites žurnālu. Žurnālā norāda katrai partijai piešķirto izsekojamības kodu, tās sastāvā esošo augu, augu produktu vai citu objektu daudzumu un sugu un — attiecīgā gadījumā — šķirni un kategoriju;
    2. trīs gadus glabā ar augu un augu produktu ražošanu, izplatīšanu vai ievešanu saistītos dokumentus, norādot reģistrēto operatoru, kurš piegādājis tirdzniecības vienību un kuram konkrētā tirdzniecības vienība ir piegādāta, informāciju par augu pasi un dienesta pārbaužu aktus;
    3. augiem un augu produktiem, ko pārvieto savā īpašumā, pievieno iekšējo pavadzīmi, kurā norāda informāciju par sugu un — attiecīgā gadījumā — šķirni, daudzumu, audzēšanas vai uzglabāšanas vietu un identifikācijas numuru vai citu identifikācijas zīmi;
    4. šo noteikumu 79.1., 79.2. un 79.3. apakšpunktā minēto informāciju nodod tās personas pārvaldībā, kas ir atbildīga par augiem, augu produktiem vai citiem objektiem un piedalās dienesta pārbaudēs.
24. Augu pasē norādāmo attiecīgās partijas izsekojamības kodu piešķir:
    1. dienests, ja tas drukā augu pases;
    2. reģistrētais operators, kas saņēmis atļauju drukāt augu pases;
    3. atļauju saņēmušais operators.
25. Latvijā drukātās augu pasēs norādāmo izsekojamības kodu veido:
    1. tā veģetācijas perioda gada pēdējie divi cipari, kad veikta auga pārbaude;
    2. dienesta piešķirtais augu pasu drukātāja divu burtu kods vai atļauju saņēmušā operatora trīs burtu kods;
    3. kārtas numurs augu pasu uzskaites žurnālā.
26. Latvijā izsniegtajām augu pasēm Augu veselības regulas VII pielikuma A daļas “f”apakšpunktā un B daļas “g” apakšpunktā minētajos gadījumos aiz D burta kodu LV var norādīt tikai tad, ja stādīšanai paredzētie augi ir izaudzēti Latvijā vai ar pavaddokumentiem var pierādīt, ka stāds Latvijā audzēts ne mazāk kā:
    1. vienu pilnu veģetācijas periodu — kokaugiem;
    2. divus mēnešus — puķēm neatkarīgi no to veģetācijas perioda ilguma.
27. Dienesta drukātas augu pases izsekojamības kodā nenorāda šo noteikumu 81.2. apakšpunktā minēto drukātāja un atļauju saņēmušā operatora kodu.
28. Augu pasēm nav noteikts derīguma termiņš, ja vien normatīvie akti par augu karantīnu nenosaka pretējo.
29. Augu pasi aizliegts izmantot atkārtoti vai kopēt.
30. Ja dienests konstatē, ka šo noteikumu 66. un 69. punktā minētais reģistrētais operators neievēro augu karantīnas jomā noteiktās prasības, dienests var noteikt termiņu trūkumu novēršanai vai anulēt augu pases.
31. Dienests anulē šo noteikumu 66. punktā vai 69. punktā minēto lēmumu, ja ir konstatējis, ka reģistrētais operators neievēro normatīvajos aktos par augu karantīnu un pavairošanas materiālu noteiktās prasības.
32. Reģistrētais operators sedz izmaksas, kas saistītas ar augu, augu produktu un citu objektu pārbaudi, laboratorisko testēšanu, augu pasu izsniegšanu un atļaujas piešķiršanu izsniegt augu pases.

1. **Aizsargājamo zonu atzīšana un uzturēšana**
2. Dienests var iesniegt pieteikumu Eiropas Komisijai, lai tā saskaņā ar Augu veselības regulas II nodaļas 3. iedaļā noteikto par aizsargājamo zonu attiecībā uz konkrētu kaitīgo organismu atzītu visu Latvijas teritoriju vai tās daļu, kurā kaitīgais organisms nav ieviesies vai izplatījies.
3. Ierosināt aizsargājamās zonas izveidi var dienests vai ieinteresētā persona, iesniedzot iesniegumu dienestā.
4. Dienests pēc šo noteikumu 89. punktā minētā ierosinājuma vai iesnieguma saņemšanas izvērtē:
   1. kaitīgā organisma atbilstību Augu veselības regulas 3. panta un 32. panta 1. punkta prasībām;
   2. savā rīcībā esošo informāciju par kaitīgo organismu un apsekojumu nepieciešamību;
   3. dažādos literatūras avotos atrodamo informāciju par kaitīgo organismu;
   4. izveidojamās aizsargājamās zonas ekonomisko pamatojumu, kā arī sociālo un ar vidi saistīto ietekmi.
5. Apsekojumus aizsargājamās zonas organisma atklāšanai, tās teritorijas lielumu maina un statusu atzīst saskaņā ar Augu veselības regulas 34. un 35. pantu.
6. **Augu un augu produktu aprites kārtība aizsargājamās zonās**
7. Ja augu, to produktu un citu objektu ievešanai noteiktā aizsargājamā zonā nepieciešams ievērot īpašas prasības, tos cauri aizsargājamajai zonai, kas nav to izcelsmes zona, uz kravas saņemšanas vietu ārpus aizsargājamās zonas pārvieto bez šajā zonā derīgas augu pases, nodrošinot, lai:
   1. augi, augu produkti vai citi objekti vai transportlīdzeklis ir brīvi no kaitīgajiem organismiem un nerada fitosanitāro risku;
   2. tūlīt pēc iepakošanas augu, augu produktu un citu objektu iepakojums vai transportlīdzeklis nerada fitosanitāro risku aizsargājamā zonā un transportēšanas laikā cauri aizsargājamajai zonai kravas identitāte paliek nemainīga;
   3. augiem, augu produktiem un citiem objektiem ir kravas pavaddokumenti, kuros norādīta to izcelsmes vieta un paredzētā nosūtīšanas vieta ārpus attiecīgās aizsargājamās zonas.
8. Ja dienests, veicot pārbaudi aizsargājamā zonā, konstatē, ka nav ievērotas fitosanitārās prasības, tas uzdod īstenot vienu vai vairākus šādus fitosanitāros pasākumus:
   1. apstrādāt augus un augu produktus, lai iznīcinātu aizsargājamās zonas kaitīgo organismu, un pēc apstrādes izsniegt attiecīgo augu pasi, ja paredzams, ka pēc apstrādes fitosanitārās prasības būs izpildītas;
   2. dienesta uzraudzībā pārvietot inficētos vai invadētos augus līdz tālākai izmantošanai uz vietām, kurās tie neradīs papildu fitosanitāro risku un kuras atrodas dienesta uzraudzībā;
   3. dienesta uzraudzībā pārvietot attiecīgos augus, augu produktus vai citus objektus uz rūpnieciskās pārstrādes vietām;
   4. iznīcināt attiecīgos augus, augu produktus vai citus objektus.
9. Ja nav ievērotas šo noteikumu 93. punktā minētās prasības, dienests uzdod:
   1. noslēgt iepakojumu;
   2. dienesta uzraudzībā izvest augus, augu produktus vai citus objektus ārpus aizsargājamās zonas.
10. **Augu, augu produktu vai citu objektu eksports un reeksports**
11. Dienests nodrošina stingrās uzskaites dokumentu — fitosanitāro serti­fikātu — veidlapu izgatavošanu.
12. Fitosanitārā sertifikāta noformēšanā ievēro šādas prasības:
    1. fitosanitārajā sertifikātā ūdenszīmes veidā iestrādā dienesta patentēto logotipu un valsts nosaukumu "Latvija" angļu valodā;
    2. fitosanitārajā sertifikātā tipo­grāfiski iespiež veidlapas sešu zīmju kār­tas numuru (sarkanā krāsā);
    3. fitosanitāro sertifikātu eksportam un fitosanitāro sertifikātu reeksportam iespiež tipogrāfiski. Fitosanitārā sertifikāta otrā pusē var norādīt tipogrāfiski iespiestā teksta tulkojumus citu valstu valodās;
    4. blakus Eiropas Savienības logotipam iestrādā mazā Latvijas valsts ģerboņa attēlu.
13. Fitosanitāro sertifikātu:
    1. aizpilda angļu valodā vai citas valsts valodā, kuras lietošanai piekrīt ievedējvalsts;
    2. izdod vienā eksemplārā.
14. Lai saņemtu fitosanitāro sertifikātu eksportam vai fitosanitāro sertifikātu reeksportam, reģistrētais operators Kultūraugu uzraudzības valsts informācijas sistēmā iesniedz elektronisku iesniegumu dienestam.
15. Fiziska persona vai profesionālais operators, kam fitosanitārais sertifikāts nepieciešams tikai atsevišķos gadījumos augu, augu produktu vai citu objektu vai to paraugu vienreizējai nosūtīšanai, dienestā var iesniegt iesniegumu, kurā norāda:
    1. vārdu, uzvārdu un personas kodu vai nosaukumu un reģistrācijas numuru, deklarētās dzīvesvietas adresi vai juridisko adresi;
    2. saņēmēja vārdu un uzvārdu vai nosaukumu un adresi;
    3. saņēmējvalsti;
    4. transportēšanas veidu un transportlīdzekļa numuru;
    5. ievešanas punktu saņēmējvalstī, ja tas ir zināms;
    6. pārbaudītās produkcijas nosaukumu, augu sugas nosaukumu un izvedamo daudzumu;
    7. produkcijas izcelsmes valsti;
    8. pārbaudes vietu;
    9. citu informāciju, ko būtu nepieciešams norādīt fitosanitārajā sertifikātā.
16. Pēc iesnieguma saņemšanas dienests 48 stundu laikā uzsāk augu, augu produktu un citu objektu atbilstības pārbaudi importētājvalsts prasībām, pēc nepieciešamības noņemot paraugus laboratoriskai testēšanai. Ja augi, augu produkti un citi objekti atbilst minētajām prasībām, izsniedz attiecīgā veida fitosanitāro sertifikātu saskaņā ar Starptautiskās augu aizsardzības konvencijas Starptautisko fitosanitāro pasākumu standartiem.
17. Reģistrētais operators nodrošina, ka šo noteikumu 101. pantā minētās pārbaudes vieta atbilst šo noteikumu 2. pielikumā minētajām prasībām. Ja pārbaudes vieta neatbilst šīm prasībām, dienests neveic pārbaudi.
18. Augi, augu produkti un citi objekti, to ražošanas un uzglabāšanas vietas un telpas, kā arī transportlīdzekļi pakļaujami ķīmiskajai apstrādei, ja konstatēta inficēšanās ar kaitīgiem organismiem vai to nosaka Latvijas vai importētājvalsts fitosanitārās prasības.
19. Ķīmisko apstrādi apliecina ķīmiskās apstrādes veicēja izsniegts apliecinājums. Ja ķīmiskā apstrāde ir fumigācija, apliecinājumā norāda:
    1. uzņēmums, kas veic fumigāciju;
    2. par fumigāciju atbildīgās personas vārdu un uzvārdu un fumigācijas apliecības numuru un derīguma termiņu;
    3. apstrādāto produkciju un daudzumu;
    4. darbīgās vielas nosaukumu un koncentrāciju;
    5. apstrādes uzsākšanas datumu;
    6. apstrādes ilgumu (paredzēto ilgumu);
    7. citu informāciju par apstrādi;
    8. apliecinājuma izdošanas datumu.
20. Šo noteikumu 104. punkts neattiecas uz fitosanitārajai kontrolei pakļautajām augu un augu produktu kravām, ja tās ieved Latvijā no Eiropas Savienības dalībvalsts, lai izvestu uz trešo valsti, un tās netiek pārpakotas, sadalītas, apvienotas ar citām kravām vai uzglabātas (ne ilgāk par sertifikāta derīguma termiņu).
21. Uz trešajām valstīm eksportējamo fitosanitārajai kontrolei pakļauto augu un augu produktu kravas muitošanu var pabeigt, ja:
    1. kravai, kuras izcelsme ir Latvijā, ir dienesta izdots fitosanitārais sertifikāts;
    2. kravai, kas ir importēta Latvijā, ir trešās valsts izdots fitosanitārais sertifikāts, kas adresēts attiecīgajai importētājvalstij, un ja krava Latvijā netiek sadalīta, pārpakota, apvienota ar citu kravu vai uzglabāta;
    3. kravai, kas ievesta Latvijā no trešās valsts vai Eiropas Savienības dalībvalsts un paredzēta nosūtīšanai uz trešo valsti, un Latvijā tiek sadalīta, pārpakota, apvienota ar citu kravu vai uzglabāta, ir dienesta izdots fitosanitārais sertifikāts.
22. Lai izpildītu šo noteikumu 108. punktā minētās prasības un informētu par saņēmējvalsts fitosanitārajām prasībām, dienests slēdz sadarbības līgumu ar Valsts ieņēmumu dienestu.
23. Lai saņemtu pirmseksporta sertifikātu, reģistrētais operators iesniedz iesniegumu, kurā norāda:
    1. vārdu, uzvārdu un personas kodu vai nosaukumu un reģistrācijas numuru, deklarētās dzīvesvietas adresi vai juridisko adresi;
    2. pārbaudāmos augus un, augu produktus;
    3. saņēmējvalsti;
    4. pārbaudes vietu;
    5. citu informāciju, kas būtu ietverama pirmseksporta sertifikātā.
24. Pirmseksporta sertifikātu izsniedz vienā eksemplārā un aizpilda angļu valodā.
25. Eksportētājs sedz izmaksas, kas saistītas ar augu, to produktu un citu objektu pārbaudi, laboratorisko testēšanu un, ja nepieciešams, apstrādi, kā arī fitosanitāro sertifikātu vai pirmseksporta sertifikātu izsniegšanu.
26. **Noslēguma jautājumi**
27. Atzīt par spēku zaudējušiem Ministru kabineta 2004. gada 30. marta noteikumus Nr. 218 "Augu karantīnas noteikumi" (Latvijas Vēstnesis, 2004, 65., 180. nr.; 2005, 44., 100., 159. nr.; 2006, 34., 89. nr.; 2007, 201. nr.; 2008, 183. nr.; 2009, 26., 63., 198. nr.; 2010, 41. nr. 2011, 11. nr.; 2014, 104., 215. nr.; 2015, 241. nr.; 2017, 255. nr.; 2018, 49. nr., 2019, 181. nr.).
28. Šo noteikumu 56. punkts ir spēkā līdz 2026. gada 31. decembrim.
29. Šo noteikumu 104. punkts stājas spēkā 2021. gada 1. janvārī.

Ministru prezidents A. K. Kariņš

Zemkopības ministrs K. Gerhards